钦定古今图书集成/明伦汇编/官常典/第772卷 > 魏绛
## 钦定古今图书集成/明伦汇编/官常典/第772卷 > 魏绛

按《左传》：成公十八年二月乙酉朔，晋悼公即位于朝，
魏绛为司马。　襄公三年，晋侯之弟扬干乱行于曲
梁，魏绛戮其仆。晋侯怒，谓羊舌赤曰：“合诸侯以为荣
也。扬干为戮，何辱如之？必杀魏绛无失也。”对曰：“绛无
贰志，事君不辟难，有罪不逃刑，其将来辞，何辱命焉？”
言终，魏绛至，授仆人书，将伏剑，士鲂、张老止之。公读
其《书》，曰：“日君乏使，使臣斯司马。臣闻师众以顺为武，
军事有死无犯为敬。君合诸侯，臣敢不敬？君师不武，
执事不敬，罪莫大焉。臣惧其死，以及扬干，无所逃罪。
不能致训，至于用钺。臣之罪重，敢有不从，以怒君心？
请归死于司寇。”公跣而出，曰：“寡人之言，亲爱也。吾子
之讨，军礼也。寡人有弟，弗能教训，使干大命，寡人之
过也。子无重寡人之过，敢以为请。”晋侯以魏绛为能，
以刑佐民矣。反役，与之礼食，使佐新军，　四年无终。
子嘉父使孟乐如晋，因魏庄子纳虎豹之皮，以请和
诸戎。晋侯曰：“戎狄无亲而贪，不如伐之。”魏绛曰：“诸侯
新服，陈新来和，将观于我。我德则睦，否则携贰。劳师
于戎，而楚伐陈，必弗能救，是弃陈也，诸华必叛。戎，禽
兽也，获戎失华，无乃不可乎？”《夏训》有之曰：“有穷后羿。”
公曰：“后羿何如？”对曰：“昔有夏之方衰也，后羿自鉏迁
于穷石，因夏民以代夏政。恃其射也，不修民事，而淫
于原兽。弃武罗、伯因、熊髡、尨圉而用寒浞。寒浞，伯明
氏之谗子弟也。伯明后寒弃之，夷羿收之，信而使之
以为己相，浞行媚于内，而施赂于外，愚弄其民而虞
羿于田，树之诈慝，以取其国家，外内咸服。羿犹不悛，
将归自田，家众杀而亨之，以食其子。其子不忍食诸，
死于穷门。”靡奔有鬲氏。浞因羿室，生浇及豷，恃其谗
慝诈伪而不德于民，使浇用师，灭斟灌及斟寻氏，处
浇于过，处豷于戈。靡自有鬲氏收二国之烬，以灭浞
而立少康。少康灭浇于过，后杼灭豷于戈，有穷由是
遂亡，失人故也。昔周辛甲之为大史也，命百官官箴
王阙，于虞人之箴曰：“芒芒禹迹，画为九州，经启九道，
民有寝庙，兽有茂草，各有攸处，德用不扰。”在帝夷羿，
冒于原兽，忘其国恤，而思其麀牡。武不可重，用不恢
于夏家。兽臣司原，敢告仆。夫！《虞箴》如是，可不惩乎？于
是晋侯好田，故魏绛及之。公曰：“然则莫如和戎乎？”对
曰：“和戎有五利焉：戎狄荐居，贵货易土，土可贾焉，一
也；边鄙不耸，民狎其野，穑人成功，二也；戎狄事晋，四
邻振动，诸侯威怀，三也；以德绥戎，师徒不勤，甲兵不

多功，以赵武为贤而为之佐。　冬十月，诸侯伐郑。杞
人、郳人从赵武。魏绛斩行栗。　晋侯归，谋所以息民。
魏绛请施舍，输积聚以贷。自公以下，苟有积者，尽出
之。国无滞积，亦无困人。公无禁利，亦无贪民。祈以币
更，宾以特牲，器用不作，车服从给。行之期年，国乃有
节。三驾而楚不能与争。　十年，诸侯之师城虎牢而
戍之。晋师城梧及制，士鲂、魏绛戍之。《书》曰：“戊郑虎牢”，
非郑地也，言将归焉。郑及晋平。　十一年，郑人赂晋
侯以师悝、师触、师蠲，广车軘车淳十五乘，甲兵备，凡
兵车百乘，歌钟二肆及其镈磬，女乐二八。晋侯以乐
之半赐魏绛，曰：“子教寡人和诸戎狄，以正诸华，八年
之中，九合诸侯。如乐之和，无所不谐，请与子乐之。”辞
曰：“夫和戎狄，国之福也。八年之中，九合诸侯，诸侯无
慝，君之灵也，二三子之劳也，臣何力之有焉？抑臣愿
君安其乐而思其终也。《诗》曰：‘乐只君子，殿天子之邦。
乐只君子，福禄攸同’。”便蕃左右，亦是帅从。夫乐以安
德，义以处之，礼以行之，信以守之，“仁以厉之，而后可
以殿邦国，同福禄，来远人，所谓乐也。《书》曰：‘居安思危，
思则有备，有备无患。敢以此规’。”公曰：“子之教，敢不承
命？抑微子，寡人无以待戎，不能济河。夫赏，国之典也，
藏在盟府，不可废也。子其受之。”魏绛于是乎始有金
石之乐，礼也。　十四年夏，诸侯之大夫从晋侯伐秦，
以报栎之役也。晋侯待于竟，使六卿帅诸侯之师以
进。荀偃令曰：“鸡鸣而驾，塞井夷灶，唯余马首是瞻。”栾
黡曰：“晋国之命，未是有也，余马首欲东。”乃归。下军从
之。左史谓魏庄子曰：“不待中行伯乎？”庄子曰：“夫子命
从帅。栾伯，吾帅也，吾将从之。从帅，所以待夫子也。”伯
游曰：“吾令实过，悔之何及？多遗秦禽。”乃命大还。晋人
谓之“迁延之役。”　十八年十一月乙酉，魏绛栾盈以
下军克邿。